Per Clausen (EL), 2009-12-10:
Man kan vel konstatere, bare for indledningsvis at gøre den indrømmelse, at forsøget på at operere med afgifter på kollektiv trafik åbenbart har forvirret, i hvert fald i den fase, hvor vi skulle skrive tingene ind, så det, der kom til at stå, ikke er helt korrekt.
Det kan godt være, hr. Johs. Poulsen har ret i, at vi skal holde os fra det i fremtiden,
det vil jeg i hvert fald overveje.
Så vil jeg sige, at jeg tror sådan set, der er mange udeomkring i det danske land, som er ret beroligede efter at have hørt denne debat, ikke mindst de mennesker, som ser frem til at blive nabo til Køge-Ringsted-banen.
Problemerne vil blive løst, og man vil sikre, at der ikke er nogen, der får støjgener af betydning i forbindelse med de trafikanlæg, man laver.
Jeg vil sige det på den måde, at det ikke helt er det, transportministeren har svaret hver gang, når vi har spurgt ind til, hvordan man vil løse støjproblemerne i forbindelse med Køge-Ringsted-banen.
Men jeg er meget glad for de udtalelser, der er kommet i dag, hvor man siger: Jamen det er der penge til, og skulle det være sådan, at der f.eks. i forhold til Køge-Ringsted-banen ikke er penge nok i selve anlægsloven, har man jo en dejlig stor pose penge, som skal bruges til at bekæmpe støj.
Det synes jeg er vældig, vældig positivt, og jeg kan bare sige, at det vil vi følge med megen positiv opmærksomhed i det videre arbejde, både i forhold til Køge-Ringsted-banen og i forhold til andre trafikanlæg.
Problemet er jo så bare, at det at forhindre støj i områder, hvor der bor mange mennesker, er ganske vanskeligt.
Selvfølgelig kan man reducere støjen, men helt slippe for støj kommer man nok ikke til.
Det er derfor, der er opstået en anden diskussion, og jeg vil sige, at vi ud over diskussionen om Køge-Ringsted-banen er blevet inspireret til beslutningsforslaget her af EU.
Jeg siger det bare, for at man kan blive klar over, at vi har været langt omkring i arbejdet.
På et tidspunkt tog EU hele spørgsmålet om behovet for at have områder, hvor der er stille i ordets bogstaveligste forstand, op, fordi stilhed er blevet et ret stort luksusgode i vor tid.
Man opererer netop med nødvendigheden af at sikre, at der er nogle steder, hvor der er fuldstændig stille.
Der er sikkert nogle naturlyde og noget andet, der ikke opfattes som støj, men ellers er der stilhed, fordi det har en meget, meget stor rekreativ betydning for mennesker, at man har mulighed for at komme væk fra det fortravlede liv og ud, hvor der er stille i ordets næsten bogstaveligste forstand.
Det er derfor, vi synes, det kunne være vigtigt at få rejst diskussionen om bekæmpelse af støj, også i de rekreative områder.
Det skal altså ikke være sådan, når man skal bygge en motorvej i det åbne land, at man siger: Det er jo sådan set rigtig fikst, for så har vi flyttet støjen væk fra byområderne og ud på landet, og her generer den jo ikke nogen, for der bor ikke så mange mennesker.
Forslaget her handler ikke om motorveje, for de bliver bygget, uanset om forslaget her bliver gennemført eller ej.
Det handler om, at man skal altså tage nogle tiltag til at bekæmpe støj, også i de områder, og det samme gør sig selvfølgelig gældende i forhold til jernbaneområdet.
Med den meget velvillige behandling, der jo har været af intentionerne i forslaget, vælger jeg sådan set at opfatte det på den måde, at der også blandt de politiske partier her i Folketinget er enighed om, at ud over at bekæmpe støj i de områder, hvor der bor mange mennesker, og sørge for, at der tages støjdæmpende foranstaltninger her, er det altså også en vigtig opgave at forholde sig til, hvordan støjen påvirker de rekreative områder.
Man er indstillet på også at bruge ressourcer til det, og Enhedslistens måske lidt ubehjælpsomme forsøg på at skaffe nogle ekstra penge til området er helt overflødigt, fordi der er masser af penge, og den sag er løst.
Derfor er min udgang, at det har været en god og nyttig debat med positive input, der i hvert fald giver anledning til, at vi fremover vil følge det arbejde, der foregår med planlægning og etablering af både vejanlæg og jernbaneanlæg i fremtidens Danmark, ud fra den optimistiske forventning, at der er penge nok til at løse støjproblemerne.
Det er rart at høre.